Maputu nacionalinis parkas

Maputu nacionalinis parkas () – saugoma gamtos teritorija pietų Mozambike, į pietus nuo Maputu, Indijos vandenyno pakrantės ruože tarp Maputu įlankos ir Pietų Afrikos Respublikos sienos. Įsteigtas 2021 m., nuo 2025 m. – UNESCO pasaulio paveldo objektas (drauge su gretimu Isimangaliso nacionaliniu parku PAR).

1932 m. įsteigtas Maputu dramblių rezervatas, kuriame saugota vietinė afrikinių dramblių populiacija. 1969 m. tapo Maputu specialiuoju rezervatu. Teritorija nuniokota per Mozambiko pilietinį karą. 2010 m. rezervatas pradėtas atkurdinėti, įveistos išnaikintos rūšys. 2021 m. Maputu specialusis rezervatas (1040 km²) ir Ponta do Oro dalinis jūrinis rezervatas (678 km², įkurtas 2009 m.) sujungti į Maputu nacionalinį parką.

Parkas apima įvairius gamtinius regionus – ežerus ir lagūnas (Šingutis, Piti lagūna ir kt.), šlapynes, pievų bendrijas, pelkėtus miškus, mangroves. Sutinkama būdinga savanų fauna – kudu, impalos, kanos, žirafos, antilopės gnu, afrikiniai buivolai, zebrai, dėmėtosios hienos, afrikiniai drambliai. Pakrantėse ir priekrantėse sutinkami delfinai, rykliai (įskaitant retus bangininius ryklius), banginiai, jūriniai vėžliai, rajos, koralinės žuvys.

 Šaltiniai 

Kategorija:Mozambiko geografija
Kategorija:Nacionaliniai parkai
Kategorija:Pasaulio paveldo objektai Afrikoje